《己酉九日墨林小集》
清代·曹尔垓

杖策将登高，高冈隔烟雾。风急塞雁哀，骤雨当窗度。

邀宾水上亭，披襟探毫素。图成山吐云，绘出花垂露。

良辰足欢娱，肯为穷愁误。作赋临清流，衔杯对高树。

红叶影苍茫，黄菊悲迟暮。卷帘夜色昏，水田下白鹭。

未尽茱萸觞，客迷东郭路。舟子遥相招，濯锦江头渡。

作者简介：曹尔垓，字锡九，嘉善人。有《石竹山房稿》。